विजेन्द्र अपने समय समाज की विषमताएँ और परिघटनाएँ आत्मपरक शैली में प्रस्तुत करते हैं। यही कारण है कि उनके जीवन का दुख-दर्द सम्पूर्ण समाज और विश्व के दुख-दर्द से एकात्म हो जाता है। उनकी मान्यता है- गहरे अवसाद के तीर/जब तक वेधें/नहीं पता चलता/खुशी का/जीवन की क्यारियों में उगती खरपत/मारता रहा हूँ/तुम व्यंग्य से देखते हो/मेरी खुशी को/ $ $ $ और वह आगे कहते हैं -ओ दुख, तू बना रहे/मेरे उजड़ते खरपतियाए जीवन में/मुझे खुशी देती रहेगी/जीवन की ताकत/हम एक हैं/एक ही रहेंगे। (पृ. 20, 21)। विजेन्द्र की कविताओं में प्रकृति के छोटे-छोटे दृश्य मानव की क्रियाओं के साथ घुल मिल गए हैं। इस दृष्टि से उनकी कई कविताएँ पठनीय हैं। एक कविता का शीर्षक है अनार का पेड़ आँगन में। कवि ने यह बिम्ब अपने गाँव धरमपुर के एक कच्चे मकान में अनार का पेड़ देखकर अंकित किया है। इस छोटी सी कविता में कवि आगे कहता है - सत्ताधीश खुश होता है/बँटे हुए गरीबों को दुखी देख/भूखे भेडिय़े टपकाते हैं आँसू/अंतडिय़ाँ चबाने को। आगे कवि कहता है - ओ देवताओं/इन्हें भी तो देखो/जो करते हंै आराधना/अपनी मेहनत से देश की/तुम्हारे भोग के लिए उगाते हैं धान/ गेहूँ, चना, और जौ/भूखे रहकर सुखाते हैं अपना जीवन। (पृ. 23)।